La ‘Nova Catarroja’ es decideix en el Pla Estratègic elaborat per als pròxims 10 anys
15 jun 2021

L'alcalde de Catarroja Jesús Monzó, la vicealcaldessa Lorena Silvent i la regidora de Participació Ciutadana, Dolors Gimeno, han presidit durant les últimes jornades diverses trobades amb personal tècnic de l'ajuntament amb l'objectiu d'abordar els principals objectius del Pla Estratègic Catarroja 2020-2030. Aquest, es desenvoluparà en els pròxims anys des de l'Ajuntament amb la finalitat de crear un model de desenvolupament urbà que genere noves oportunitats per al conjunt de la ciutadania.

“Per a l'elaboració del Pla Estratègic Catarroja 2020-2030 es comptarà amb l'opinió, coneixement i experiències de totes les persones i de tots els agents clau de la ciutat, amb la finalitat d'aconseguir un model de qualitat de vida a la ciutat”, ha explicat Dolors Gimeno. “D'aquesta manera es farà partícip a totes les àrees municipals i s'involucrarà a la ciutadania en diverses fases del Pla, de manera que es treballe de forma conjunta i es construïsca la millor ciutat possible, de manera que la gent visca millor i s'aconseguisca una ciutat més sostenible”, conclou Dolors Gimeno.

Les jornades han comptat amb la participació de Rosa Carrasco, representant del Grup Considera, encarregada de dirigir l'assistència tècnica del Pla Estratègic Catarroja 2020-2030. Rosa Carrasco ha sigut l'encarregada de presentar les fases de treball i ha incidit en què “l'elaboració del Pla comportarà desenvolupar un model de ciutat futur en línia amb les tendències internacionals de desenvolupament urbà sostenible i identificant noves oportunitats de desenvolupament i creixement que contribuïsquen al fet que Catarroja es posicione de manera exitosa a l'accés dels fons europeus de desenvolupament urbà per al període de finançament 2021 – 2027, Marc Financer Pluriennal i fons Next Generation EU”.

Finalment, cal ressaltar que no es tracta d'una actuació que corresponga a una delegació municipal concreta, sinó que és una acció transversal, en la qual tots els departaments s'involucraran. Serà un senyal d'identitat del Pla Estratègic de Catarroja 2020-2030 aquest gran exercici de participació ciutadana que es durà a terme durant tot el procés de disseny i execució. Així doncs, la representant de Considera ha explicat a les persones assistents les accions a desenvolupar en les pròximes setmanes, entre elles, les primeres entrevistes de treball que són part del conjunt d'eines destinades a dur a terme un diagnòstic general de la ciutat.